CELEX: 32019D1028
Language: bg
Date: 2019-06-14 00:00:00
Title: Решение (ЕС) 2019/1028 на Съвета от 14 юни 2019 година относно позицията, която трябва да се заеме от името на Европейския съюз в рамките на Съвета на членовете на Международния съвет за маслиновите продукти по отношение на търговските стандарти, приложими за маслиновите масла и маслиновите масла от маслинено кюспе

24.6.2019   
               
               
                  BG
               
               
                  Официален вестник на Европейския съюз
               
               
                  L 167/24
               
            
         РЕШЕНИЕ (ЕС) 2019/1028 НА СЪВЕТА
         от 14 юни 2019 година
         относно позицията, която трябва да се заеме от името на Европейския съюз в рамките на Съвета на членовете на Международния съвет за маслиновите продукти по отношение на търговските стандарти, приложими за маслиновите масла и маслиновите масла от маслинено кюспе
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207, параграф 3 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Международното споразумение за маслиновото масло и трапезните маслини от 2015 г. (наричано по-нататък „споразумението“) бе подписано от името на Съюза в съответствие с Решение (ЕС) 2016/1892 на Съвета (1) на 18 ноември 2016 г. в седалището на ООН в Ню Йорк, при условие че бъде сключено на по-късна дата. Споразумението влезе в сила временно на 1 януари 2017 г. в съответствие с член 31, параграф 2 от него.
                  
               
                     (2)
                  
                  
                     Споразумението беше сключено на 17 май 2019 г. с Решение (ЕС) 2019/848 на Съвета (2).
                  
               
                     (3)
                  
                  
                     По силата на член 7, параграф 1 от споразумението Съветът на членовете на Международния съвет за маслиновите продукти (наричан по-нататък „Съветът на членовете“) приема решения, с които се изменят търговските стандарти, приложими за маслиновите масла и маслиновите масла от маслинено кюспе.
                  
               
                     (4)
                  
                  
                     По време на 109-ата си сесия, насрочена за 17—21 юни 2019 г., Съветът на членовете трябва да приеме решения за изменение на търговските стандарти, приложими за маслиновите масла и маслиновите масла от маслинено кюспе.
                  
               
                     (5)
                  
                  
                     Целесъобразно е да се установи позицията, която трябва да се заеме от името на Съюза в рамките на Съвета на членовете, тъй като решенията, които трябва да се приемат, ще бъдат обвързващи за Съюза при международната търговия с другите членове на Международния съвет за маслиновите продукти (МСМП) и може да окажат съществено въздействие върху съдържанието на законодателството на Съюза, а именно върху пазарните стандарти относно маслиновото масло, приети от Комисията съгласно член 75 от Регламент (ЕС) № 1308/2013 на Европейския парламент и на Съвета (3).
                  
               
                     (6)
                  
                  
                     Решенията, които трябва да бъдат приети от Съвета на членовете, се отнасят до преразглеждането на заглавие, на диапазоните на прецизността, на хроматограмите, на стойностите за прецизност и на позоваванията на други документи. Тези решения бяха пространно обсъдени от технически и научни експерти — както от Комисията, така и от държавите членки — по въпросите на маслиновото масло. Те ще допринесат за хармонизирането в международен план на стандартите за маслиново масло и с тях ще се създаде уредба, осигуряваща лоялна конкуренция при търговията с продукти в този сектор. Затова тези решения следва да бъдат подкрепени и в последствие ще са необходими изменения в Регламент (ЕИО) № 2568/91 на Комисията (4).
                  
               
                     (7)
                  
                  
                     В случай че приемането на тези решения от Съвета на членовете по време на 109-ата сесия бъде отложено поради факта, че някои членове не са в състояние да дадат своето одобрение, позицията, съдържаща се в приложението към настоящото решение, следва да се заеме от името на Съюза в рамките на евентуална процедура за приемане от Съвета на членовете чрез размяна на кореспонденция съгласно член 10, параграф 6 от споразумението. Процедурата за приемане чрез размяна на кореспонденция следва да започне преди следващата редовна сесия на Съвета на членовете през ноември 2019 г.
                  
               
                     (8)
                  
                  
                     С цел да се опази интересите на Съюза на представителите на Съюза в Съвета на членовете следва да се даде възможността да поискат отлагане на приемането на решенията за изменение на търговските стандарти, приложими за маслиновите масла и маслиновите масла от маслинено кюспе, по време на 109-ата сесия на Съвета на членовете, ако нова научна или техническа информация, представена преди или по време на тази сесия, поставя под въпрос позицията, която трябва да се заеме от името на Съюза,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза в рамките на Съвета на членовете по време на 109-ата му сесия от 17 до 21 юни 2019 г. или в рамките на процедура за приемане на решения от Съвета на членовете чрез размяна на кореспонденция, която се предвижда да започне преди следващата му редовна сесия през ноември 2019 г., относно търговските стандарти, приложими за маслиновите масла и маслиновите масла от маслинено кюспе, се съдържа в приложението.
         
         
            Член 2
            Ако има вероятност позицията, посочена в член 1, да бъде повлияна от нова научна или техническа информация, представена преди или по време на на 109-ата сесия на Съвета на членовете, Съюзът внася искане приемането от Съвета на членовете на решенията за изменение на търговските стандарти, приложими за маслиновите масла и маслиновите масла от маслинено кюспе, да бъде отложено, докато бъде установена позицията на Съюза въз основа на новата информация.
         
         
            Член 3
            Настоящото решение влиза в сила в деня на приемането му.
         
         
            Съставено в Люксембург на 14 юни 2019 година.
            
               
                  За Съвета
               
               
                  Председател
               
               E.O. TEODOROVICI
            
         
         
            (1)  Решение (ЕС) 2016/1892 на Съвета от 10 октомври 2016 г. за подписване от името на Европейския съюз и за временно прилагане на Международното споразумение за маслиновото масло и трапезните маслини от 2015 г. (ОВ L 293, 28.10.2016 г., стр. 2).
         
            (2)  Решение (ЕС) 2019/848 на Съвета от 17 май 2019 г. за сключването от името на Европейския съюз на Международното споразумение за маслиновото масло и трапезните маслини от 2015 г. (ОВ L 139, 27.5.2019 г., стр. 1).
         
            (3)  Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (ОВ L 347, 20.12.2013 г., стр. 671).
         
            (4)  Регламент (ЕИО) № 2568/91 на Комисията от 11 юли 1991 г. относно характеристиките на маслиновото масло и маслиновото масло от остатъчен материал и съответните методи за анализ (ОВ L 248, 5.9.1991 г., стр. 1).
      
      
         
            ПРИЛОЖЕНИЕ
            Съюзът следва да подкрепи следните изменения в методите на МСМП по време на 109-ата сесия на Съвета на членовете, която ще се проведе от 17 до 21 юни 2019 г., или в рамките на процедура за приемане на решения от Съвета на членовете чрез размяна на кореспонденция, която трябва да започне преди следващата му редовна сесия през ноември 2019 г.:
            
                        —
                     
                     
                        преразглеждането на метод COI/T.20/Doc. № 19/Rev. 5 („Спектрофотометрично изследване в ултравиолетовия спектър“) чрез заличаване на абсолютната стойност и преразглеждане на стойностите за прецизност;
                     
                  
                        —
                     
                     
                        преразглеждането на метод COI/T.20/Doc. № 42-2/Rev. 3 („Стойности за прецизност на методите за анализ, приети от Международния съвет за маслиновите продукти“) чрез преразглеждане на стойностите за прецизност, свързани с методите COI/T.20/Doc. № 19 и COI/T.20/Doc. № 26;
                     
                  
                        —
                     
                     
                        преразглеждането на метод COI/T.20/Doc. № 26/Rev. 4 („Определяне на състава и съдържанието на стероли и алкохолни съединения чрез капилярна газова хроматография“) чрез преразглеждане на заглавието, на диапазоните на прецизността и на хроматограмите.
                     
                  Технически адаптации на други методи или документи на МСМП могат да бъдат договаряни от представителите на Съюза в Съвета на членовете без да е необходимо допълнително решение на Съвета, ако тези технически адаптации са в резултат на измененията, посочени в първата алинея.